# L’Heptaméron des nouvelles (1559)/Nouvelle 20
### NOVVELLE VINGTIESME.

Av pays du Daulphiné, y auoit vn gentil-homme, nommé le ſeigneur du Ryant, qui eſtoit de la maison du Roy Frãçois premier de ce nom, autant beau & honneſte qu’il eſtoit poſsible de veoir. Il fut longuement ſeruiteur d’vne dame vefue, laquelle il aimoit & reueroit tant, que de peur qu’il auoit de perdre ſa bõne grace, ne l’oſoit importuner de ce qu’il deſiroit le plus. Et luy, qui ſe ſentoit beau & digne d’eſtre aimé, croyoit fermement ce qu’elle luy iuroit ſouuẽt : c’eſt, qu’elle l’aimoit plus que tous les gentils-hommes du mõde, & que ſi elle eſtoit contraincte de faire quelque choſe pour vn gentil-homme, ce ſeroit pour luy ſeulement, comme le plus parfaict qu’elle auoit iamais cogneu, & luy prioit de ſe contenter ſeulement, ſans oultrepaſſer, de ceſte honneſte amitié, l’aſſeurant que ſi elle cognoiſſoit qu’il pretendiſt d’auantage, ſans ſe contenter de la raiſon, que du tout il la perdroit. Le pauure gentil-homme non ſeulement ſe contentoit de cela, mais ſe tenoit tresheureux d’auoir gaigné le cueur de celle qu’il penſoit tant honneſte. Il ſeroit long de vous racompter le diſcours de ſon amitié & lõgue frequentation qu’il eut auec elle, & les voyages qu’il faiſoit pour la venir veoir. Mais pour concluſion, ce pauure martir d’vn feu ſi plaiſant, que plus on en bruſle, plus on en veult bruſler, cherchoit touſiours le moyen d’augmenter ſon martire. Et vn iour luy print fantaſie d’aller veoir en poſte celle qu’il aimoit plus que luy meſme, & qu’il eſtimoit par deſſus toutes les femmes du monde. Luy arriué, alla en la maiſon, & demanda ou elle eſtoit. On luy diſt qu’elle ne faiſoit que venir de veſpres, & eſtoit entrée en ſa garenne, pour acheuer ſon ſeruice. Il deſcendit de cheual, & ſ’en va tout droict à la garenne ou elle eſtoit, & trouua ſes femmes qui luy dirent, qu’elle ſ’en alloit toute ſeule promener en vne grande allée, eſtant en ladicte garenne. Il commença plus que iamais à eſperer quelque bonne fortune pour luy. Et le plus doulcement qu’il peut, ſans faire bruit, la chercha le mieulx qu’il luy fut poſsible, deſirant ſur toutes choſes de la pouuoir trouuer ſeule. Mais quand il fut aupres d’vn pauillon d’arbres ployez, qui eſtoit vn lieu tant beau & plaiſant qu’il n’eſtoit poſsible de plus, entra ſoudainement dedans, comme celuy à qui tardoit de veoir ce qu’il aimoit. Mais il trouua à ſon entrée la damoiſelle couchée ſur l’herbe, entre les bras d’vn pallefrenier de ſa maiſon, auſsi laid, ord, & infame, que le gentilhomme eſtoit beau, honneſte, & amiable. Ie n’entreprends pas de vous depeindre le deſpit qu’il eut : mais il fut ſi grand, qu’il eut puiſſance d’eſteindre en vn moment le feu ſi embraſé de long temps. Et autant remply de deſpit qu’il auoit eſté d’amour, luy diſt : Ma dame, prou vous face : auiourd’huy par voſtre meſchanceté cogneuë, ſuis guary & deliuré de ma continuelle douleur, dont l’honneſteté que i’eſtimois en vous eſtoit occaſion. Et ſans autre à Dieu ſ’en retourna plus viſte qu’il n’eſtoit venu. La pauure femme ne luy feit autre reſponſe, ſinon de mettre la main deuant ſon viſage : car puis qu’elle ne pouuoit couurir ſa honte, elle couuroit ſes yeux pour ne veoir celuy qui la voyoit trop clairement, nonobſtant ſa longue diſsimulation.
Parquoy, mes dames, ie vous ſupplie, ſi n’auez vouloir d’aimer parfaictement, ne penſez pas diſsimuler à vn homme de bien, & luy faire deſplaiſir pour voſtre gloire : car les hypocrites ſont payez de leur loyer, & Dieu fauoriſe ceulx qui aiment parfaictement. Vrayement, diſt Oiſille, vous nous l’auez gardée bõne à la fin de la iournée. Et ſi n’eſtoit que nous auons iuré de dire la verité, ie ne ſçaurois croire qu’vne femme de l’eſtat dõt elle eſtoit, ſceuſt eſtre ſi meſchante de laiſſer vn ſi honneſte gentilhomme pour vn ſi vilain mulletier. Helas ! ma dame, ſi vous ſçauiez, diſt Hircan, la difference qu’il y a d’vn gẽtilhomme, qui a toute ſa vie porté le harnois & ſuiuy la guerre, au pris d’vn varlet ſans bouger d’vn lieu bien nourry, vous excuſeriez ceſte pauure vefue. Ie ne croy pas Hircan, diſt Oiſille, quelque choſe que vous en dictes, que vous puiſsiez receuoir nulle excuſe d’elle. I’ay bien ouy dire, diſt Simontault, qu’il y a des femmes qui veulent auoir des Euangeliſtes, pour preſcher leur vertu & leur chaſteté, & leur font la meilleure chere qu’il leur eſt poſsible, & la plus priuée, les aſſeurans que ſi la conſcience & l’honneur ne les retenoient, elles leur accorderoient leurs deſirs. Et les pauures ſots, quand en compaignie ils parlent d’elles, iurent qu’ils mettroient leur doigt au feu ſans bruſler, pour ſouſtenir qu’elles ſont femmes de bien, car ils ont experimenté leur amour iuſques au bout. Auſsi ſe font louër par tels honneſtes hommes celles qui à leurs ſemblables ſe monſtrẽt telles qu’elles ſont, & choiſiſſent ceulx qui ne ſçauent auoir hardieſſe de parler : & ſ’ils en parlent pour leur vile & orde condition ne ſeroient pas creuz. Voila, diſt Longarine, vne opinion que i’ay autresfois ouy dire aux plus ialoux & ſoupçonneux hommes, mais c’eſt peindre vne chimere : car combien qu’il ſoit aduenu à quelque pauure malheureuſe, ſi eſt ce choſe qui ne ſe doit ſoupçonner en autre. Or tant plus auant nous entrons en ce propos, diſt Parlamente, & plus ces bons ſeigneurs icy drapperont ſur la tiſſure, & tout à noz deſpens. Parquoy mieulx vault aller ouyr les veſpres, à fin que ne ſoyons tant attendues que nous fuſmes hier. La compaignie fut de ſon opinion, & en allant, Oiſille leur diſt : Si quelqu’vn de nous rẽd graces à Dieu, d’auoir à ceſte iournée dict la verité des hiſtoires que nous auons racomptées, Saffredent luy doit demander pardon, d’auoir rememoré vne ſi grande villennie contre les dames. Par mon ſerment, diſt Saffredent, combien que mon compte ſoit veritable, ſi eſt-ce que ie l’ay ouy dire. Mais quand ie vouldrois faire le rapport du cerf à veuë d’œil, ie vous ferois faire plus de ſignes de la croix de ce que ie ſçay des femmes, que lon n’en faict. à ſacrer vne egliſe. C’eſt bien loing de ſe repentir, quand la confeſsion aggraue le peché. Puis qu’auez telle opinion des femmes, diſt Parlamente, elles vous doiuent priuer de leur honneſteté, entretenement, & priuauté. Mais il luy reſpondit : aucunes ont tant vſé en mon endroit du conſeil que vous leur donnez, en m’eſlongnant & ſeparant des choſes iuſtes & honneſtes, que ſi ie pouuois dire pis, & pis faire à toutes, ie ne m’y eſpargnerois pas, pour les inciter à me venger de celle qui me tient vn ſi grand tort. En diſant ces parolles, Parlamente meiſt ſon touret de nez, & auec les autres entra en l’egliſe, ou ils trouuerent vespres tresbien ſonnées, mais ils n’y trouuerent pas vn des religieux pour les dire, pource qu’ils auoient entendu que dedans le pré ſ’aſſembloit ceſte compaignie, pour y dire les plus plaiſantes choſes qu’il eſtoit poſsible : & comme ceulx qui aimoient mieulx leurs plaiſirs que leurs oraiſons, ſ’eſtoient allé cacher dedans vne foſſe, le ventre contre terre, derriere vne haye fort eſpeſſe. Et lá auoient ſi bien eſcouté les beaux comptes, qu’ils n’auoient point ouy ſonner la cloche de leur monaſtere. Ce qui parut bien, car ils arriuerent en telle haſte, que quaſi l’aleine leur failloit à commencer veſpres. Et quand elles furent dictes, confeſſerent à ceulx qui leur demandoient l’occaſion de leur chant tardif, & mal entonné, que ce auoit eſté par les eſcouter. Parquoy voyant leur bonne volonté, leur fut permis que tous les iours ils aſsiſteroient derriere la haye, aſsis à leur aiſe. Le ſouppé ſe paſſa ioyeuſement, en releuant les propos qu’ils n’auoient pas mis à fin dans le pré, qui durerent tout le long de la ſoirée, iuſques à ce que Oiſille les pria de ſe retirer, à fin que leur eſprit fuſt plus prompt le lendemain. Et apres vn bon & long repos, dont elle diſoit qu’vne heure auant mynuict valloit mieux que trois apres, ſe partit ceſte cõpaignie, mettant fin au ſecond diſcours & recit d’hiſtoires.
NOVVELLES DE LA ROYNE